Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την περάτωση της επανεξέτασης του κανονισμού (ΕΚ) αριθ. 2474/93 του Συμβουλίου για την επιβολή οριστικών δασμών αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Αυτή η ενδιάμεση επανεξέταση κινήθηκε το Σεπτέμβριο 2000, μετά από αιτήσεις που υπέβαλαν τέσσερις Κινέζοι παραγωγοί-εξαγωγείς.

Κατά τη διάρκεια της έρευνας, όλοι οι παραγωγοί-εξαγωγείς ανακάλεσαν τις αιτήσεις τους.

Προτείνεται επομένως να περατωθεί η επανεξέταση.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την περάτωση της επανεξέτασης του κανονισμού (ΕΚ) αριθ. 2474/93 του Συμβουλίου για την επιβολή οριστικών δασμών αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας,

Τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας( [1]), και ειδικότερα το άρθρο 11 παράγραφος 3,

[1] ΕΕ L 56, 6.3.1996, σ. 1., όπως τροποποιήθηκε από τον κανονισμό (EΚ) αριθ. 2238/2000 (ΕΕ L 257, 11.10.2000, σ. 2.).

Την πρόταση που υπέβαλε η Επιτροπή( [2]), μετά από διαβουλεύσεις με τη συμβουλευτική επιτροπή,

[2] ΕΕ C , , σ. .

Εκτιμώντας τα εξής:

A. ΔΙΑΔΙΚΑΣΙΑ

(1) Με τον κανονισμό (EΟΚ) αριθ. 2474/93( [3]) το Συμβούλιο επέβαλε οριστικούς δασμούς αντιντάμπινγκ στα ποδήλατα καταγωγής Λαϊκής Δημοκρατίας της Κίνας, που υπάγονται προς το παρόν στους κωδικούς ΣΟ 8712 00 10, 8712 00 30 και 8712 00 80. Αυτά τα μέτρα επεκτάθηκαν, δυνάμει του άρθρου 13 του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995 ("ο βασικός κανονισμός") στις εισαγωγές ορισμένων μερών ποδηλάτων καταγωγής Κίνας με τον κανονισμό (ΕΚ) αριθ. 71/97( [4]). Αυτοί οι οριστικοί δασμοί διατηρήθηκαν μετά από μία επανεξέταση ενόψει της λήξεως ισχύος των μέτρων δυνάμει του άρθρου 11 παράγραφος 2 του βασικού κανονισμού, με τον κανονισμό (ΕΚ) αριθ. 1524/2000 του Συμβουλίου( [5]).

[3] ΕΕ L 228, 9.9.1993, σ. 1.

[4] ΕΕ L 16, 18.1.1997, σ. 55.

[5] ΕΕ L 175, 14.7.2000, σ. 39.

(2) Κατά τη διάρκεια της επανεξέτασης ενόψει της λήξεως ισχύος των μέτρων που οδήγησε στην ανανέωση των μέτρων, η Επιτροπή έλαβε τέσσερις αιτήσεις για την έναρξη διαδικασίας επανεξέτασης δυνάμει του άρθρου 11 παράγραφος 3 του βασικού κανονισμού, που υπέβαλαν οι ακόλουθες κινεζικές εταιρείες: Giant China Co.Ltd., Viva Guangzhou Bicycle Corporation Ltd., Merida Industry Co.Ltd., Kenton Bicycle Group Ltd. Αυτές οι εταιρείες ("οι αιτούντες") ισχυρίστηκαν ότι τα ισχύοντα μέτρα δεν ήταν πλέον αναγκαία για να εξουδετερώνουν το ντάμπινγκ, εφόσον λειτουργούσαν τώρα σε συνθήκες οικονομίας αγοράς, και ότι είχαν μεταβληθεί οι συνθήκες σημαντικά όσον αφορά το ντάμπινγκ που είχε καθοριστεί προηγουμένως.

(3) Η Επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων( [6]), κίνησε διαδικασία επανεξέτασης των προαναφερθέντων μέτρων, που περιορίστηκε στην εξέταση του ντάμπινγκ σε ό,τι αφορά τους αιτούντες.

[6] ΕΕ C 278, 30.9.2000, σ. 28.

(4) Η Επιτροπή ενημέρωσε επίσημα τις εν λόγω εταιρείες και τις αρχές της Λαϊκής Δημοκρατίας της Κίνας σχετικά με την έναρξη της έρευνας. Εστάλησαν ερωτηματολόγια σε τέσσερις αιτούντες. Όλα τα ενδιαφερόμενα μέρη κλήθηκαν να γνωστοποιήσουν γραπτώς τις απόψεις τους, και να ζητήσουν ακρόαση αν το επιθυμούν εντός της προθεσμίας που καθορίζεται στην ανακοίνωση για την έναρξη της διαδικασίας.

(5) Και οι τέσσερις αιτούντες υπέβαλαν αιτήσεις για να τους αναγνωρισθεί το καθεστώς οικονομίας αγοράς/ατομικής μεταχείρισης.

B. ΑΝΑΚΛΗΣΗ ΤΩΝ ΑΙΤΗΣΕΩΝ

(6) Και οι τέσσερις αιτούντες εν συνεχεία ανακάλεσαν τις αιτήσεις τους για επανεξέταση. Μία εταιρεία το έκανε το Νοέμβριο 2000, πριν εξεταστεί η αίτησή της για καθεστώς οικονομίας αγοράς/ατομικής μεταχείρισης. Δύο άλλες εταιρείες ανακάλεσαν τις αιτήσεις τους τον Μάιο 2001, αφού οι υπηρεσίες της Επιτροπής είχαν επαληθεύσει τις πληροφορίες που περιείχαν οι αιτήσεις τους για αναγνώριση του καθεστώτος οικονομίας αγοράς/ατομικής μεταχείρισης, και αφού οι υπηρεσίες της Επιτροπής είχαν γνωστοποιήσει την πρόθεσή τους να απορρίψουν την αίτησή τους για αναγνώριση του καθεστώτος οικονομίας αγοράς. Αυτή η γνωστοποίηση έγινε πριν επαληθευθούν οι απαντήσεις τους στο ερωτηματολόγιο.

(7) Σχετικά με την τέταρτη εταιρεία, οι υπηρεσίες της Επιτροπής διαπίστωσαν ότι αυτή η εταιρεία δεν είχε εξάγει το προϊόν κατά την περίοδο της έρευνας (Σεπτέμβριος 1999 - Αύγουστος 2000). Η εταιρεία αποφάσισε να ανακαλέσει την αίτησή της για επανεξέταση τον Αύγουστο 2001.

Γ. ΠΕΡΑΤΩΣΗ

(8) Ενόψει του γεγονότος ότι και οι τέσσερις αιτούντες ανακάλεσαν τις αιτήσεις τους για επανεξέταση των μέτρων, το Συμβούλιο θεωρεί ότι η διαδικασία πρέπει να περατωθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Περατώνεται η ενδιάμεση επανεξέταση του κανονισμού (ΕΚ) αριθ. 1524/2000 του Συμβουλίου όσον αφορά τις εισαγωγές ποδηλάτων καταγωγής Λαϊκής Δημοκρατίας της Κίνας.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος